**Predkladacia správa**

Návrh zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá ako iniciatívny materiál.

Súčasná právna úprava štátnozamestnaneckých vzťahov, ktorá nadobudla účinnosť 1. júna 2017, priniesla viaceré zásadné zmeny v oblasti manažmentu personálnej základne štátnej správy, a to v záujme zefektívnenia a skvalitnenia riadenia ľudských zdrojov v štátnej správe. Zákon o štátnej službe spolu s vykonávacími právnymi predpismi predstavuje v podstate komplexnú úpravu riadenia ľudských zdrojov nevyhnutne potrebných pre zmysluplnú realizáciu viacerých základných úloh právneho štátu. Z aplikačnej praxe služobných úradov, z poznatkov Úradu vlády Slovenskej republiky ako gestora predmetnej právnej úpravy i z poznatkov Rady pre štátnu službu ako nezávislého orgánu dohľadu nad dodržiavaním princípov štátnej služby vyplynula potreba modifikovať právne vzťahy upravené zákonom.

Zákon o štátnej službe bol novelizovaný už desaťkrát. Ani v jednom prípade však nešlo o typickú vecnú novelizáciu tohto právneho predpisu, ale o čiastkové, niekedy nesystematické úpravy odôvodňované zmenou súvisiacej právnej normy.

Účelom návrhu zákona je predovšetkým odstrániť podstatné aplikačné problémy, zjednodušiť aplikačnú prax, pružnejšie nastaviť niektoré inštitúty, zefektívniť fungovanie vnútorných vzťahov v systéme štátnej služby, precizovať existujúcu právnu reguláciu, a tak prispieť k posilneniu funkčnosti verejnej správy v Slovenskej republike, v súlade s princípmi štátnej služby definovanými zákonom o štátnej službe.

S cieľom uľahčiť aplikačnú prax sa napríklad upravujú povinnosti služobného úradu spojené so systemizáciou štátnozamestnaneckých miest, upravujú sa povinnosti služobného úradu pri obsadzovaní štátnozamestnaneckých miest na základe výberového konania, spresňuje sa úprava realizácie zmeny štátnozamestnaneckého pomeru spojenej s preložením štátneho zamestnanca, navrhuje sa všeobecnejšia úprava zastupovania vedúceho štátneho zamestnanca a riešia sa niektoré vnútorné otázky týkajúce sa Rady pre štátnu službu.

S ambíciou upraviť existujúce právne vzťahy variabilnejším spôsobom sa napríklad dopĺňa úprava výberového konania o možnosť overiť úroveň ovládania práce s informačnými technológiami, mení sa úprava skúšobnej doby, rozširujú sa možnosti zmeny druhu štátnej služby, upravuje sa možnosť zmeny dohodnutej doby dočasného preloženia, rozširujú sa možnosti preloženia vedúceho štátneho zamestnanca bez výberového konania, zmierňujú sa podmienky pre poskytovanie neplateného služobného voľna podľa § 103 zákona o štátnej službe a modifikuje sa úprava dohôd v oblasti vzdelávania štátnych zamestnancov.

V záujme zvýšenia efektivity a funkčnosti systému štátnej správy ako systému, ktorého základným stavebným prvkom je činnosť štátneho zamestnanca, sa rozširujú možnosti obsadenia štátnozamestnaneckého miesta v dočasnej štátnej službe bez výberového konania. Ďalej sa upravujú napríklad otázky vykonávania vnútornej kontroly dodržiavania právnych predpisov upravujúcich štátnozamestnanecké vzťahy realizovanej nadriadeným služobným úradom, súčasne sa dopĺňa pôsobnosť Úradu vlády Slovenskej republiky v oblasti výkonu kontroly dodržiavania štátnozamestnaneckých vzťahov a mení sa úprava niektorých vzťahov v oblasti služobného hodnotenia.

Precizovanie existujúcej právnej úpravy sa navrhuje predovšetkým realizáciou legislatívno-technických úprav.

V novelizačnom článku II sa navrhuje zmena a doplnenie zákona Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov. Podstatou návrhu je úprava overovania odborných vedomostí a praktických zručností kontrolórov úradu. Novelizačnými článkami III a IV sa navrhuje doplnenie súvisiacej úpravy podľa zákona č. 552/2003 Z. z. o výkone práce vo verejnom záujme v znení neskorších predpisov a podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

Návrh zákona nemá byť predmetom vnútrokomunitárneho pripomienkového konania.

Predložený návrh zákona nebude mať vplyv na rozpočet verejnej správy, na manželstvo, rodičovstvo a rodinu, podnikateľské prostredie, nemá sociálny vplyv, vplyv na životné prostredie, informatizáciu spoločnosti ani vplyv na služby verejnej správy pre občana.

S ohľadom na predpokladaný priebeh a dĺžku legislatívneho procesu sa účinnosť zákona navrhuje od 1. januára 2020.

Návrh zákona bol predmetom medzirezortného pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.